– Vi har hatt rødreven forbi her ved flere anledninger, så da jeg satt meg med kaffen mandag morgen hadde jeg kameraet like ved. Og jammen ble det ikke action, humrer Evy Hind fra Brøstadbotn.

Katten hennes Leon satte nemlig da i gang med full jakt på en rødrev som kom innpå plenen utenfor Hind - litt for langt innpå kattens eget territorium.

– Jeg heiv meg over kameraet da og fikk tatt flere bilder, smiler katteeieren.

Katten Leon jager en rødrev på flukt i Brøstadbotn i Troms. Foto: Evy Hind

I fullt firsprang

Det hele skjedde mellom klokka 8-8.30 mandag morgen.

– Jeg så at katta kom i fullt firsprang over gjerdet sammen med en rødrev. Reven satte helt tydelig ikke pris på katten, og prøvde å stikke av, sier hun.

Katten og reven sprang i flere runder, der katten jaget reven rundt i hagen utenfor huset til Hind.

– Reven ble så redd da de to sto oppå gjerdet at den tissa, og så jaget Leon den videre, forteller Hind.

– Et kjempeskup

Hind synes hun fikk god underholdning på morgenkvisten der opptrinnet var både spennende og artig å få med seg.

– Ja, kjempeartig! Jeg har filmet reven tidligere, og fordi katta også tidligere har jaget på den var jeg klar med kamera, sier hun fornøyd og legger til:

– Det ble et kjempeskup.